# Politiske mål 2024: Sammen i forpligtende fællesskaber

Forpligtende fællesskaber er en grundsten i det danske samfund. I DUF er vi stolte af, at foreningslivet samler tusindvis af børn og unge, der engagerer sig i et fællesskab for hinanden og for vores samfund. I foreninger, store som små, bringer vi demokratiet tæt på den enkelte, hvor vi lærer at tage ansvar for os selv og hinanden og samler os alle om forskellige værdier og drømme. I frivillige fællesskaber mærker vi, at vi er værdifulde, og kan derfra vokse, prøve os selv af og være sammen om et fælles tredje – uden at blive målt og vejet. Vi har handlekraft og tror på, at vi kan bidrage, når vi handler sammen – både lokalt, nationalt og globalt. Derfor må vi ikke tage fællesskaberne for givet, men hver dag arbejde for at sikre de bedste vilkår for foreningers og frivilliges engagement. Vi lever samtidigt i en tid under pres – hvad end det kommer til demokrati, civilsamfund, klima, trivsel eller menneskerettigheder. Vi skal i fællesskab vise børn og unges styrker; vi skal ikke miste modet, men bidrage og tage plads i de samfund, vi er en del af – ved at vi står fast på vores demokratiske værdier, nysgerrighed og ansvar for hinanden.

Et stærkt foreningsliv for børn og unge

Frivillighed er helt centralt for et godt og velfungerende foreningsliv for børn og unge. Gode og relevante rammer i foreningslivet er essentielle for, at det er attraktivt at være frivillig, hvor vi har fokus på samarbejde, udvikling, relationer og på at gøre en forskel for os selv og andre. Derfor er det vigtigt kontinuerligt at arbejde med de paradokser, der er i at skabe interessante, meningsfulde og sunde fællesskaber til gavn for børn og unge, fællesskaber, hvor vi mødes på tværs af skel, tør udvikle og udfordre, samtidig med at vi også holder fast i de værdier, der binder os sammen.

Derfor vil DUF:

* Arbejde for at der skabes større forståelse for og tillid til det frivillige foreningsliv ved at reducere mængden af unødigt bureaukrati og sikre gode rammevilkår for foreningslivet.
* Arbejde for at skabe brugbar viden og værktøjer, der skaber motivation og trivsel hos både nuværende, nye og kommende frivillige på tværs af forskellige grupper.
* Arbejde for at der er gode kulturer og, at det er trygt at være en del af foreningslivet gennem samværsarbejde, samt bygge bro og skabe adgang for børn og unge – særligt dem, der ofte har sværere ved at deltage i foreningslivet.

Ungdommens stemme

Alle unge fortjener et godt og meningsfuldt liv. Et ungdomsliv med livsglæde, gode levevilkår, frirum i hverdagen og med mulighed for at indgå i trygge og støttende fællesskaber. Det er vigtigt, at børn og unge oplever at lykkes og føler sig værdifulde - både i deres eget liv og i samfundet. Vi skal sætte ind for at styrke trivslen blandt alle børn og unge, samt vende mistrivsel til trivsel og livsmod. Det kræver, at unge bliver set, får indflydelse og flere handlemuligheder i samfundet – særligt i lyset af, at de kommende ungdomsgenerationer bliver mindre og mindre. Samtidig står vi over for en af de hidtil største kriser i form af klimakrisen.

Derfor vil DUF:

* Arbejde for at forbedre unges trivsel og modarbejde den stigende mistrivsel – særligt ved at løfte vigtigheden af forpligtende fællesskaber samt deltagelse og indflydelse.
* Sikre en stærk, bred stemme for ungdommen i Danmark på tværs af livsarenaer, herunder uddannelse og arbejde, der bygger på repræsentativitet.
* Arbejde for at bekæmpe klima- og miljøkrisen samt den stigende generationsulighed.
* Arbejde for, at unge deltager som eksperter i eget liv og har handlemuligheder for at bidrage til udviklingen af vores samfund – særligt for den gruppe af unge, som i dag er marginaliserede.

Et stærkt demokrati

Vi ønsker som børn og unge et stærkt demokrati. Vi må ikke tage vores demokrati for givet og vi vil derfor stædigt kæmpe for, at vores demokrati bliver endnu stærkere i fremtiden- særligt hos den gruppe med lav demokratisk selvtillid. Vi har store ambitioner for vores demokrati, som bygger på et sindelag med både deltagelse i det små og i det store, og det fysiske og digitale demokrati.

Derfor vil DUF:

* Sætte unges rolle i demokratiet til debat, særligt med fokus på rettigheder, valg, medier og partier.
* Arbejde for, at det digitale demokrati styrkes gennem myndiggørelse, teknologiforståelse og regulering.
* Styrke demokratisk selvtillid, dannelse og håb blandt børn og unge.
* Styrke den demokratiske forståelse og fortællingen om foreningslivet.

Internationalt samarbejde

Demokratiet er globalt set på tilbagetog både som livs- og styreform, og vi ser med bekymring på demokratiets svære vilkår i verden. Vi tror på, at samarbejde, nysgerrighed og udveksling på tværs af grænser og kulturer skaber fred og demokrati. Det globale udsyn starter i det små – i foreningslivet – med stærke partnerskaber mellem unge i verden. Partnerskaber på tværs af lande ruster unge til at agere som forandringsagenter i eget liv og samfund – også som en af mange løsninger på klimakrisen.

Derfor vil DUF:

* Sikre mulighed for ligeværdige, ungeledte partnerskaber mellem unge i Danmark og det globale syd samt sætte særligt fokus på at fostre miljø- og klimapartnerskaber.
* Arbejde med unges rolle i fred og sikkerhed med særligt fokus på EU's Østlige Naboskabsregion, hvor frihed og folkestyre er særligt aktuelt.
* At Danmark har en stærk stemme regionalt og internationalt med et stærkt demokratisk mandat, som også baserer sig på den danske ungdoms stemme.
* Arbejde for samarbejde og samhørighed blandt unge i Rigsfællesskabet, Norden og Europa.